1 Samuele 21 | Beibele Inthaneteng | Phetolelo ya Lefase le Lefsa
21 Ka morago Dafida a tla Nobe+ go moperisita Ahimeleke; Ahimeleke+ a tšhoga ge a gahlana le Dafida gomme a re go yena: “Ke ka baka la’ng o le noši, go se na yo o nago le yena?”+
2 Dafida yena a re go moperisita Ahimeleke: “Kgoši e ntaetše ka taba e itšego,+ ya re go nna: ‘Anke go se be le o tee yo a tsebago ka taba ye ke go romago ka yona yeo ke go laetšego yona.’ Ke lakane le masogana gore re gahlane kae kae.
3 Ge e ba o na le dinkgwa tše hlano, hle mphe tšona goba o mphe selo le ge e le sefe seo se lego gona.”+
4 Moperisita a re go Dafida: “Ga ke na senkgwa+ se se tlwaetšwego, eupša go na le se sekgethwa feela; ke tla go nea sona ge e ba masogana a itotile basading.”+
5 Dafida a re go moperisita: “Eupša re itotile basading go swana le peleng nakong ya ge ke etšwa go yo hlabana+ gomme mebele ya masogana a ke e mekgethwa gaešita le ge lesolo le e se le lekgethwa. Ka gona e tla ba a itotilego kudu lehono ka ge re le lesolong le le kgethegilego.”
6 Moperisita a mo nea dinkgwa tše kgethwa+ ka ge go be go se na dinkgwa ge e se feela tšeo e bego e le tša pontšho tšeo di tlošitšwego pele ga Jehofa+ gore legatong la tšona go bewe senkgwa sa go fiša.
7 Yo mongwe wa bahlanka ba Saulo o be a le moo letšatšing leo a tswaleletšwe+ pele ga Jehofa, leina la gagwe e be e le Doege+ wa Moedomo,+ e le yo mongwe wa badiši ba bagolo ba Saulo.+
8 Dafida a re go Ahimeleke: “Na ga o na lerumo goba tšhoša? Ka gobane ga se ka tšea tšhoša ya ka goba dibetša tša ka ka ge taba ya kgoši e be e akgofile.”
9 Moperisita yena a re: “Tšhoša ya Goliata,+ yena Mofilisita yo o mmolailego moeding wa Elaa+ še e phuthetšwe ka seaparo, e širilwe ke efoda.*+ Ge e ba o nyaka go e tšea e tšee, ka gobane ga go na e nngwe mo ge e se yona.” Dafida a re: “Mphe yona, ka gobane ga go na ye e swanago le yona.”
10 Dafida a tsoga letšatšing leo a tšhaba+ ka baka la Saulo, a tla Akishe go kgoši ya Gathe.+
11 Bahlanka ba Akishe ba re go yena: “Na yo ga se yena Dafida kgoši+ ya naga? Na ga se yena yo ba bego ba mminela ka go hlatlolana,+ ba re:
‘Saulo o bolaile ba dikete,
Dafida yena o bolaile ba dikete tše masome’?”+
12 Dafida a eleletša kudu ka mantšu a, a boifa+ Akishe kgoši ya Gathe kudu.
13 Ge a le gare ga bona a ikgakanya,+ a itira o ka re o hlakane hlogo,+ a ikgafiša ge a dutše a na le bona, a dulela go ngwapa mejako ya kgoro gomme a edišetša ditete ditedung tša gagwe.
14 Mafelelong Akishe a re go bahlanka ba gagwe: “Le a bona gore monna yo o a gafa. Le mo tlišetša’ng go nna?
15 Na ke nyaka digaswi, moo e bilego le ntlišeditše segaswi se gore se tlo nkgafela? Na yo mobjalo a ka tsena ntlong ya ka?”